1. számú melléklet

Budapest Főváros Önkormányzata Közgyűlésének
…/2013. (… …) önkormányzati rendelete
a Budapest Főváros Önkormányzata vagyonáról, a vagyonelemek feletti tulajdonosi jogok gyakorlásáról szóló
22/2012. (III. 14.) Főv. Kgy. rendelet
módosításáról

Budapest Főváros Közgyűlése a Magyarország helyi önkormányzatairól szóló 2011. évi CLXXXIX. törvény 109. § (4) bekezdésében, valamint a nemzeti vagyonról szóló 2011. évi CXCVI. törvény 5. § (2) bekezdés b)-c) pontjaiban és (4) bekezdésében, a 13. § (1) bekezdésében és a 18. § (1) bekezdésében kapott felhatalmazás alapján és az Alaptörvény 32. cikk (1) bekezdés e) és g) pontjában, valamint a Magyarország helyi önkormányzatairól szóló 2011. évi CLXXXIX. törvény 107-109. §-ban meghatározott feladatkörében eljárva a következőket rendeli el:
1. §
(1) A Budapest Főváros Önkormányzata vagyonáról, a vagyonelemek feletti tulajdonosi jogok gyakorlásáról szóló 22/2012. (III. 14.) Főv. Kgy. rendelet (a továbbiakban: R.) 3. § 33/A. pontja helyébe a következő rendelkezés lép:
[E rendelet alkalmazásában…]
„33/A. Működtetés: ha jogszabály eltérően nem rendelkezik, a fővárosi vagyon birtoklásából, használatából, hasznai szedéséből, fenntartásából és üzemeltetéséből álló tevékenységek együttese, amely - jogszabály vagy szerződés alapján - a fővárosi vagyon felújítására, fejlesztésére, birtoklásának, használatának, hasznai szedése jogának továbbengedésére is kiterjedhet.”
(2) A R. 3. §-a következő új 61/A. ponttal egészül ki:
[E rendelet alkalmazásában…]
„61/A. Víziközmű: a víziközmű-szolgáltatásról szóló törvény szerinti olyan közcélú vízilétesítmény, amely
a) település vagy települések közműves ivóvízellátását, ezen belül az ivóvíztermelést, az ehhez kapcsolódó ivóvízbázis-védelmet, az ivóvízkezelést, -tárolást, -szállítást és -elosztást, felhasználási helyekre történő eljuttatást, mindezekhez kapcsolódóan a tűzivíz biztosítását; vagy
b) a közműves szennyvízelvezetés során (egyesített rendszer esetén a csapadékvíz-elvezetést is ideértve) a szennyvíz felhasználási helyekről történő összegyűjtését, elvezetését, tisztítását, a tisztított szennyvíz hasznosítását, elhelyezését 
szolgálja.”

2. §
A R. 6. § (1) bekezdés 5/a. pontja helyébe a következő rendelkezés lép:
[Korlátozottan forgalomképes törzsvagyonba tartozó vagyonelemek…]
„5/a. a nemzeti köznevelésről szóló törvényben meghatározottak szerint az állami intézményfenntartó központ által fenntartott köznevelési intézmények feladatainak ellátását szolgáló ingatlan és ingó vagyon,”
3. §
A R. 22. § (4) bekezdése helyébe a következő rendelkezés lép:
„(4) A Fővárosi Önkormányzat tulajdonában lévő közterületeken a felszíni és felszín alatti építmények, továbbá a közművek, valamint az azokkal összefüggő egyéb építmények létesítéséhez, bővítéséhez, áthelyezéséhez, cseréjéhez, valamint a már meglévő építmények ingatlan-nyilvántartási feltüntetéséhez szükséges tulajdonosi hozzájárulás megadásáról és az ezzel összefüggő, jogszabályban előírt szolgalmi, vezetékjogi, igénybevételi vagy más megállapodás megkötésről a főpolgármester dönt. A tulajdonosi hozzájárulás megadását és a megállapodás megkötését – jogszabály eltérő rendelkezése hiányában – a főpolgármester ellenszolgáltatás biztosításához kötheti.”
4. §
A R. 23. § (1)-(2) bekezdése helyébe a következő rendelkezések lépnek:
 „(1) A Fővárosi Önkormányzat korlátozottan forgalomképes vagyona felett az alábbi tulajdonosi jogokat – a (2) bekezdésben foglaltak kivételével – a Fővárosi Közgyűlés gyakorolja:
a) a korlátozottan forgalomképes vagyonelem elidegenítése, továbbá a korlátozottan forgalomképes vagyonelem tulajdonjogának változásával járó (a tulajdonjog módosulását vagy megszűnését eredményező) egyéb döntések meghozatala,
b) a korlátozottan forgalomképes vagyonelem (8. §-ban foglaltak szerinti) átminősítése,
c) a korlátozottan forgalomképes vagyonelem 3 évet elérő vagy azt meghaladó időtartamú hasznosítása.
(2) A Gazdasági Bizottság dönt
a) az (1) és (3) bekezdésekben nem szabályozott egyéb – a tulajdonjog változásával nem járó – tulajdonosi jogok gyakorlása kérdésében; továbbá
b) az alábbi vagyonelemek vonatkozásában az (1) bekezdésben foglaltaktól eltérően
ba) víziközmű vagyon tekintetében az (1) bekezdés b)-c) pontjában szabályozott – a tulajdonjog változásával nem járó – tulajdonosi jogok gyakorlása kérdésében is;
bb) a 6. § 5., 5/a. és 6. pontjaiban meghatározott, 5 millió forint egyedi értéket meg nem haladó ingó vagyon tekintetében az (1) bekezdésben szabályozott tulajdonosi jogok gyakorlása kérdésében is;
bc) a leselejtezett ingó vagyon tekintetében értékhatártól függetlenül az (1) bekezdésben szabályozott tulajdonosi jogok gyakorlása kérdésében is.”


5. §
A R. 44. §-a helyébe a következő rendelkezés lép:
„44. § (1) A Fővárosi Önkormányzat ingyenes vagy kedvezményes vagyonszerzése esetében – a (2) bekezdésben foglaltak kivételével –
a) 50 millió forint értéket elérően, vagy azt meghaladóan a Fővárosi Közgyűlés,
b) 50 millió forint értéket el nem érően a Gazdasági Bizottság
határoz.
(2) Víziközmű vagyon ingyenes megszerzéséről értékhatártól függetlenül a Gazdasági Bizottság dönt.”
6. §
A R. a következő új 51/B. §-sal és az azzal összefüggő alábbi új alcímmel egészül ki.
„Társasházi közgyűléseken történő tulajdonosi joggyakorlás

51/B. § A társasházakról szóló törvény szerint a társasházi közgyűlésen a tulajdonostársat megillető szavazati jogot – a tulajdonjog változásával járó (a tulajdonjog módosulását vagy megszűnését eredményező) döntések kivételével – a főpolgármester gyakorolja.” 
7. §
A R. 53. §-a helyébe a következő rendelkezés lép:
„53. § A 6. § 2., 5. és 5/a. pontjaiban meghatározott vagyon működtetésére – amennyiben e rendelet eltérően nem rendelkezik – a vagyonkezelésre, valamint a vagyongazdálkodásra vonatkozó szabályokat kell megfelelően alkalmazni. Vagyonkezelési, vagyongazdálkodási szerződés hiányában, annak megkötéséig az 54. § szabályait kell alkalmazni.”
8. §
A R. 54. § (1)-(3) bekezdése helyébe a következő rendelkezés lép:
„54. § (1) Gazdasági szervezettel rendelkező fővárosi önkormányzati intézmény (költségvetési szerv) esetében ezen intézmény (költségvetési szerv) vezetője, gazdasági szervezettel nem rendelkező fővárosi önkormányzati intézmény (költségvetési szerv) esetében pedig az erre kijelölt intézmény gazdasági szervezetének vezetője, továbbá az állami intézményfenntartó központ fenntartásában lévő köznevelési intézményeknek a nemzeti köznevelési törvényben előírt működtetési feladatait ellátó fővárosi önkormányzati intézmény (költségvetési szerv) vezetője – az intézmény, hozzárendelt intézmény alapító okiratában meghatározott alapfeladat sérelme nélkül – a Gazdasági Bizottság egyidejű írásbeli tájékoztatása mellett önállóan dönt a fővárosi önkormányzati intézmény működtetésében lévő
a) 50 millió forint könyv szerinti értéket el nem érő ingó vagyon hasznosításáról,
b) ingatlan, ingatlanrész
ba) alkalmi célú igénybevételének biztosításáról, az ingyenes, kedvezményes alkalmi célú igénybevétel [49. § (2) bekezdés] kivételével; valamint
bb) legfeljebb 3 év időtartamra történő hasznosításáról, a szerződésbe foglalt időtartam-meghosszabbítás lehetősége nélkül.
(2) Az (1) bekezdésben meghatározott személy – az intézmény, hozzárendelt intézmény alapító okiratában meghatározott alapfeladat sérelme nélkül – a Gazdasági Bizottság előzetes hozzájárulásával dönt a fővárosi önkormányzati intézmény működtetésében lévő
a) 50 millió forintot elérő vagy azt meghaladó könyv szerinti értékű ingó vagyon hasznosításáról,
b) ingatlan, ingatlanrész határozatlan idejű, valamint 3 évet meghaladó határozott idejű hasznosításáról,
c) a fővárosi vagyont érintő, civil szervezettel való olyan együttműködési megállapodás megkötéséről, amely egyidejűleg tartalmazza a civil szervezetnek az intézmény címére történő székhelybejegyzéshez szükséges tulajdonosi hozzájárulását is.
(3) Az (1) bekezdésben meghatározott személy a főpolgármester előzetes hozzájárulásával gyakorolja a fővárosi önkormányzati intézmény működtetésében lévő fővárosi ingatlanvagyonnal kapcsolatos vagy azt érintő, az ingatlanok tulajdonjogának változásával nem járó hatósági engedélyezési eljárásban az ingatlantulajdonos ügyfél jogait. Nem kell előzetes hozzájárulás, ha az ingatlanra vonatkozóan a Fővárosi Közgyűlés vagy szerve a Budapest Főváros Önkormányzata és intézményei beruházási és felújítási tevékenysége előkészítésének, jóváhagyásának, megvalósításának rendjéről szóló rendelet szerinti célokmányt, vagy engedélyokiratot hagyott jóvá.”
 9. §
A R. 56. §-a a következő új (4) bekezdéssel egészül ki:
(4) A munka törvénykönyvéről szóló törvény szerint a tulajdonosi jogkör gyakorlójának hatáskörébe utalt a vezető állású munkavállalókat érintő jogokat – társasági szerződés eltérő rendelkezése hiányában – egyszemélyes társaság esetén a főpolgármester közvetlenül gyakorolja, többszemélyes társaság esetén pedig a társaság legfőbb szervének ezen joggyakorlásról szóló döntését megelőzően a főpolgármester hozza meg a tagi, részvényesi döntést.”
10. §
A R. 57. § (1) bekezdés b) pontja helyébe a következő rendelkezés lép:
[A BVK HOLDING Budapesti Városüzemeltetési Központ Zrt. tulajdonában lévő - e rendelet 6. mellékletében felsorolt - gazdasági társaságok (leányvállalatok) vonatkozásában az e leányvállalatok legfőbb szervének egyes - a BVK HOLDING Budapesti Városüzemeltetési Központ Zrt. mindenkori alapító okiratában a Fővárosi Önkormányzat által magához vont - hatáskörei közül az alábbiakat a főpolgármester közvetlenül gyakorolja:…]
„b) a BVK HOLDING Budapesti Városüzemeltetési Központ Zrt. Igazgatóságának javaslatára a leányvállalat vezető tisztségviselőinek [igazgatósági tagok, ügyvezető(k), vezérigazgató], valamint cégvezetőinek megválasztása, kinevezése, visszahívása, díjazásuk és egyéb juttatásaik megállapítása.”
11. §
A R. 58. §-a helyébe a következő rendelkezés lép:
„58. § (1) Az 56-57. § alkalmazásában díjazásnak minősül a munkabér, tiszteletdíj, megbízási díj meghatározása.
(2) Az 57. § alkalmazásában egyéb juttatáson a prémiumfeladat és a prémium-keretösszeg kitűzését, a prémiumfeladat teljesítésének elfogadását, jutalom adását, a prémium, jutalom és további béren kívüli juttatások kifizetésének engedélyezését is érteni kell.”  
12. §
A R. 62. § (1) bekezdése helyébe a következő rendelkezés lép:
„62. § (1) A 75/2007. (XII. 28.) Főv. Kgy. rendelet szerinti kiemelt fejlesztésekre és a kiemelt fővárosi vagyonra vonatkozóan létrejött és fennálló szerződésekben a feleket megillető jogok gyakorlása és a feleket terhelő kötelezettségek teljesítése során az e rendeletben foglalt előírásokkal összhangban kell eljárni azzal, hogy az e rendelet hatálybalépését megelőzően jogszerűen és jóhiszeműen szerzett jogokat és kötelezettségeket e rendelet rendelkezései nem érintik.”
13. §
A R. 5. mellékletének („Az 56. § (2)-(3) bekezdésében szabályozott ügyekkel érintett önkormányzati társaságok”) 22. pontja helyébe a következő rendelkezés lép:
„22. Petőfi Csarnok Fővárosi Ifjúsági és Szabadidő Központ Nonprofit Kft „va” „ 
14. §
(1) E rendelet a kihirdetését követő napon lép hatályba.
(2) A Fővárosi Önkormányzat Szervezeti és Működési Szabályzatáról szóló 11/2013. (III. 18.) Főv. Kgy. rendelet (a továbbiakban: SZMSZ) 9. melléklet (A Közgyűlés által önkormányzati rendeletében a bizottságokra átruházott hatáskörök jegyzéke) „2. GAZDASÁGI BIZOTTSÁG” alcímének 2.21. pontja helyébe az alábbi rendelkezés lép:
„2.21. Dönt a korlátozottan forgalomképes vagyon vonatkozásában 
2.21.1. a Vagyonrendelet 23. § (1) és (3) bekezdésekben nem szabályozott egyéb – a tulajdonjog változásával nem járó – tulajdonosi jogok gyakorlása kérdésében; továbbá  
2.21.2. az alábbi vagyonelemek vonatkozásában a Vagyonrendelet 23. § (1) bekezdésében foglaltaktól eltérően
2.21.2.1. a víziközmű vagyon tekintetében a Vagyonrendelet 23. § (1) bekezdés b)-c) pontjában szabályozott – a tulajdonjog változásával nem járó – tulajdonosi jogok gyakorlása kérdésében is;
2.21.2.2. a Vagyonrendelet 6. § 5., 5/a. és 6. pontjaiban meghatározott, 5 millió forint egyedi értéket meg nem haladó ingó vagyon tekintetében a Vagyonrendelet 23. § (1) bekezdésében szabályozott tulajdonosi jogok gyakorlása kérdésében is;
2.21.2.3. a leselejtezett ingó vagyon tekintetében értékhatártól függetlenül a Vagyonrendelet 23. § (1) bekezdésében szabályozott tulajdonosi jogok gyakorlása kérdésében is.
22/2012. (III. 14.) Főv. Kgy. rendelet 23. § (2)”
(3) Az SZMSZ 9. melléklet (A Közgyűlés által önkormányzati rendeletében a bizottságokra átruházott hatáskörök jegyzéke) „2. GAZDASÁGI BIZOTTSÁG” alcímének 2.23. pontja helyébe az alábbi rendelkezés lép:
„2.23. Dönt a Fővárosi Önkormányzat ingyenes vagy kedvezményes vagyonszerzése esetében 
2.23.1. 50 millió forint értéket el nem érően; továbbá
2.23.2. értékhatártól függetlenül a víziközmű vagyon ingyenesen megszerzéséről.
22/2012. (III. 14.) Főv. Kgy. rendelet 44. § (1) b), (2)”
(4) Az SZMSZ 9. melléklet (A Közgyűlés által önkormányzati rendeletében a bizottságokra átruházott hatáskörök jegyzéke) „2. GAZDASÁGI BIZOTTSÁG” alcímének 2.29. pontja helyébe az alábbi rendelkezés lép:
„2.29. Előzetesen hozzájárul a fővárosi önkormányzati intézmény vezetőjének döntéséhez 50 millió forintot elérő vagy azt meghaladó könyv szerinti értékű ingó vagyon hasznosításához, továbbá ingatlan, ingatlanrész határozatlan idejű, valamint 3 évet meghaladó határozott idejű hasznosításához, valamint a fővárosi vagyont érintő, civil szervezettel való olyan együttműködési megállapodás jóváhagyása tárgyában, amely egyidejűleg tartalmazza az alapítványnak vagy más civil szervezetnek az intézmény címére történő székhelybejegyzéshez szükséges tulajdonosi hozzájárulását is.
  							 22/2012. (III. 14.) Főv. Kgy. r. 54. § (2)”

(5) Az SZMSZ 10. melléklet (A Közgyűlés által önkormányzati rendeletben a főpolgármesterre átruházott hatáskörök jegyzéke) „8. VAGYONGAZDÁLKODÁS” alcímének 8.2. pontja helyébe az alábbi rendelkezés lép:
„8.2. Dönt a Fővárosi Önkormányzat tulajdonában lévő közterületeken a felszíni és felszín alatti építmények, továbbá a közművek, valamint az azokkal összefüggő egyéb építmények létesítéséhez, bővítéséhez, áthelyezéséhez, cseréjéhez, valamint a már meglévő építmények ingatlan-nyilvántartási feltüntetéséhez szükséges tulajdonosi hozzájárulás megadásáról és az ezzel összefüggő, jogszabályban előírt szolgalmi, vezetékjogi, igénybevételi vagy más megállapodás megkötéséről. A tulajdonosi hozzájárulás megadását és a megállapodás megkötését - jogszabály eltérő rendelkezése hiányában - a főpolgármester ellenszolgáltatás biztosításához kötheti.
   							22/2012. (III. 14.) Főv. Kgy. r. 22. § (4)”
(6) Az SZMSZ 10. melléklet (A Közgyűlés által önkormányzati rendeletben a főpolgármesterre átruházott hatáskörök jegyzéke) „8. VAGYONGAZDÁLKODÁS” alcímének 8.23.2. pontja helyébe az alábbi rendelkezés lép:
„8.23.2. a BVK HOLDING Budapesti Városüzemeltetési Központ Zrt. Igazgatóságának javaslatára a leányvállalat vezető tisztségviselőinek (igazgatósági tagok, ügyvezető(k), vezérigazgató), valamint cégvezetőinek megválasztása, kinevezése, visszahívása, díjazásuk és egyéb juttatásaik megállapítása.
22/2012. (III. 14.) Főv. Kgy. r. 57. § (1)”
   
(7) Az SZMSZ 10. melléklet (A Közgyűlés által önkormányzati rendeletben a főpolgármesterre átruházott hatáskörök jegyzéke) „8. VAGYONGAZDÁLKODÁS” alcíme a következő új 8.24. és 8.25. pontokkal egészül ki:
„8.24. Társasági szerződés eltérő rendelkezése hiányában gyakorolja a munka törvénykönyvéről szóló törvény szerint a tulajdonosi jogkör gyakorlójának hatáskörébe utalt a vezető állású munkavállalókat érintő jogokat egyszemélyes társaság esetén közvetlenül, többszemélyes társaság esetén pedig a társaság legfőbb szervének ezen joggyakorlásról szóló döntését megelőzően hozza meg a tagi, részvényesi döntést. 
22/2012. (III. 14.) Főv. Kgy. r. 56. § (4)
8.25. Gyakorolja a társasházakról szóló törvény szerint a társasházi közgyűlésen a tulajdonost megillető szavazati jogot, a tulajdonjog változásával járó (a tulajdonjog módosulását vagy megszűnését eredményező) döntések kivételével.
                						 22/2012. (III. 14.) Főv. Kgy. r. 51/B. §”

	Sárádi Kálmánné dr.
	Tarlós István

	főjegyző

INDOKOLÁS

Általános indokolás

A Budapest Főváros Önkormányzata vagyonáról, a vagyonelemek feletti tulajdonosi jogok gyakorlásáról szóló 22/2012. (III. 14.) Főv. Kgy. rendelet (Vagyonrendelet) módosításának javaslata hatáskör átruházást tartalmaz a víziközmű vagyon, valamint a korlátozottan forgalomképes ingó vagyon tekintetében, amely az ügyek operatívabb intézését eredményezi. A nemzeti köznevelésről szóló törvény 2013. január 1. napjától hatályba lépett rendelkezései a közoktatás rendszerét, és így a Fővárosi Önkormányzat közoktatással kapcsolatos feladatellátási kötelezettségét is alapvetően átalakították. Ezen jogszabályi rendelkezések indokolttá teszik kifejezetten az állami intézményfenntartó központ által fenntartott köznevelési intézmények feladatellátását szolgáló, a Fővárosi Önkormányzat tulajdonban lévő vagyonra vonatkozó rendelkezések megalkotását és a Vagyonrendeletbe való belefoglalását. 

Részletes indokolás
Az 1. §-hoz
A víziközmű-szolgáltatásról szóló 2011. évi CCIX. törvényben meghatározott víziközmű fogalom kerül feltüntetésre az értelmező rendelkezések körében, továbbá a nemzeti köznevelésről szóló 2011. évi CXC. törvényben foglalt rendelkezések miatt indokolt meghatározni az állami intézményfenntartó központ által fenntartott köznevelési intézmény működtetésének tartalmát, hogy elhatárolható legyen a Vagyonrendelet 3. § 33/A. alpontjában meghatározott működtetésének fogalmától.
Indokolt a működtetésre vonatkozó szabályok alá tartozó fővárosi vagyon köréből kivenni az állami intézményfenntartó központ által fenntartott köznevelési intézmények feladatellátását szolgáló Fővárosi Önkormányzat tulajdonában álló vagyonelemeket.
A 2. §-hoz
Az állami intézményfenntartó központ által fenntartott köznevelési intézmények feladatellátását szolgáló Fővárosi Önkormányzat tulajdonában álló vagyonelemek fogalmának egyszerűsítését, pontosítása történik meg.

A 3. §-hoz
A bányászatról szóló törvény, valamint a villamos energiáról szóló törvény módosítása értelmében a közművek létesítése esetén a közterületekre igénybevételi megállapodást kell kötni, vezetékjog nem bejegyezhető. A tulajdonosi hozzájárulásokhoz kapcsolódóan ezen hatáskört is a főpolgármesterre indokolt átruházni.
A 4-5. §-hoz
A víziközmű-szolgáltatásról szóló 2011. évi CCIX. törvény módosításával 2013. január 1-jén a Fővárosi Önkormányzat tulajdonába került korlátozottan forgalomképesnek minősülő víziközmű Fővárosi Önkormányzat részére történő ingyenes átadásával, a tulajdonosi jogok gyakorlásával kapcsolatos hatáskör – a tulajdonjog megváltozását eredményező döntéseket kivéve – egységesen a Gazdasági Bizottság hatáskörébe kerül, az ügyek gyorsabb, hatékonyabb intézése céljából. Ezen okból kifolyólag fog a Gazdasági Bizottság hatáskörébe tartozni a gazdasági társaságok, továbbá intézmények használatában lévő 5 millió Ft értéket el nem érő korlátozottan forgalomképes ingó vagyon, továbbá értékhatártól függetlenül a leselejtezett eszközök feletti tulajdonosi joggyakorlás is.
A 6. §-hoz
A társasházi törvény rendelkezési szerint a közgyűlési meghívó megküldése és a társasházi közgyűlés időpontja közötti időtartam (8 nap) sok esetben nem elegendő a jelenleg hatáskörileg illetékes bizottság részére történő előterjesztés elkészítésére, bizottsághoz történő benyújtására és tárgyalására. A törvény szerinti rövid határidővel történő gyors döntéshozatal szükségessé teszi a társasházakban történő tulajdonosi joggyakorlás operatívabb intézését, mely döntéseket hatékonyabban lehet meghozni egyszemélyi hatáskör-gyakorlással. 
A 7-8. §-hoz
Az önkormányzati intézményekre vonatkozó szabályokat indokolt kiterjeszteni az állami intézményfenntartó központ fenntartásban lévő köznevelési intézmények feladatellátását szolgáló Fővárosi Önkormányzat tulajdonában álló vagyonra is. Az intézmények használatában lévő vagyonról való önálló döntés tekintetében a köznevelési intézmények működtetését ellátó, a Fővárosi Önkormányzat által fenntartott költségvetési szerv vezetőjének az önkormányzati intézmények és gazdasági szervezeteik vezetőjével azonos hatáskört indokolt biztosítani. 
A 9. §-hoz
A munka törvénykönyve 207. §-ában a vezető állású munkavállalókra vonatkozó, a tulajdonosi jogkör gyakorlója részére megállapított hatáskörök (teljesítménykövetelmények, és ahhoz kapcsolódó teljesítménybér, vagy egyéb juttatás megállapítása) gyakorlását a főpolgármesterre indokolt átruházni. 
A 10. §-hoz
A munka törvénykönyve rendelkezése miatt, a rendelet-módosítás 9. §-ában foglaltak, és a díjazás fogalmának szűkítése miatt vált szükségessé e szakasz pontosítása.

A 11. §-hoz
Az 56-57. §-ok módosítása és az 56. § új (4) bekezdése beépítésének következtében vált szükségessé ezen értelmező rendelkezés módosítása, a díjazás fogalmának újbóli meghatározása.
A 12. §-hoz
A rendelkezés pontosítása egyértelművé teszi a jogalkalmazás szempontjából, hogy a Vagyonrendelet hatálybalépését megelőzően a kiemelt fejlesztésekre és a kiemelt fővárosi vagyonra létrejött és fennálló szerződésekben jogszerűen és jóhiszeműen szerzett jogokat és kötelezettségeket e rendelet rendelkezései nem érintik.
A 13. §-hoz
A Vagyonrendelet 5. mellékletben a végelszámolás alatt lévő Petőfi Csarnok Fővárosi Ifjúsági és Szabadidő Központ Nonprofit Kft. neve mellett feltüntetésre kerül a „va” jelzés.
A 14. §-hoz
A rendelet hatálybalépéséről, valamint a módosult rendelkezéseknek az SZMSZ-ben való jogtechnikai átvezetéséről rendelkezik.

